P R I M Á T O R    M E S T A     K O Š I C E 
vyhlasuje 
úplné znenie Všeobecne záväzného nariadenia mesta Košice č. 70 o dani za užívanie verejného priestranstva, prijatého uznesením Mestského zastupiteľstva v Košiciach č.  627/2004, ako vyplýva zo zmien a doplnení vykonaných uznesením Mestského zastupiteľstva v Košiciach č. 634/2004, uznesením Mestského zastupiteľstva v Košiciach č. 930/2005, uznesením Mestského zastupiteľstva v Košiciach č. 1236/2006, uznesením Mestského zastupiteľstva v Košiciach č. 365/2007, uznesením Mestského zastupiteľstva v Košiciach č. 495/2008 a uznesením Mestského zastupiteľstva v Košiciach č. 736/2009 

Všeobecne záväzné nariadenie mesta Košice č.  70
o dani za užívanie verejného priestranstva

I. ČASŤ
VŠEOBECNÉ USTANOVENIA

§ 1
Predmet a pôsobnosť

     (1) Toto všeobecne záväzné nariadenie (ďalej len „nariadenie“) upravuje podmienky vyberania miestnej dane za osobitné užívanie verejného priestranstva, ktorým sa rozumie umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu, zariadenia lunaparku a iných atrakcií, umiestnenie skládky a pod. (ďalej len „dane z verejného priestranstva“) na území mesta Košice.
 
    (2) Toto nariadenie sa nevzťahuje na vyberanie dane z verejného priestranstva za umiestnenie zariadenia slúžiaceho na poskytovanie služieb a predajného zariadenia na trhových miestach, ktoré upravuje osobitné nariadenie mesta1).

§ 2
Vymedzenie základných pojmov

     Pre účely tohto nariadenia sa rozumie pod pojmom
a)  verejné priestranstvo najmä cesta, miestna komunikácia, verejná účelová komunikácia, námestie, chodník, verejná zeleň a ostatné verejnosti prístupné pozemky vo vlastníctve mesta,  ktorých zoznam tvorí prílohu č. 2 tohto nariadenia. Verejným priestranstvom na účely tohto nariadenia nie sú pozemky, ktoré mesto prenajalo podľa osobitného zákona1aa). 

b) centrálna časť mesta územie mesta ohraničené ulicami 
    Kuzmányho 
    Strojárska 
    Hutnícka 
    Alvinczyho od Svätoplukovej po Hutnícku
    Svätoplukova 
    Staničné námestie 
    Protifašistických bojovníkov 
    Bajzova 
    Senný trh 
    Palackého 
    Námestie Osloboditeľov
    Južná trieda č. 1 až 9 
    Fejova 
    Mlynárska 
    Kukučínova v úseku od Zborovskej po Rázusovu
    Rázusova v úseku od Štúrovej po Kukučínovu   
    Štúrova
    Žižkova v úseku od Štúrovej po Nerudovu,
    tvorené všetkými ulicami nachádzajúcimi sa vo vnútri takto ohraničeného územia mesta          vrátane hraničných ulíc.

II. ČASŤ
UKLADANIE DANE

§ 3 
Oslobodenie od dane 

     (1) Od dane z verejného priestranstva je oslobodený:
a)	správca dane a mestské časti,
b)	rozpočtové a príspevkové organizácie zriadené správcom dane a mestskými časťami,
c)	fyzická osoba a právnická osoba, ktorá organizuje na verejnom priestranstve kultúrne alebo športové podujatie bez vstupného alebo akciu, ktorej celý výťažok je určený na charitatívne alebo verejnoprospešné účely,
d)	fyzická osoba a právnická osoba, ktorá zaujala verejné priestranstvo pri realizácii stavieb verejnoprospešných inštitúcií.

     (2) Od dane z verejného priestranstva je oslobodené užívanie verejného priestranstva na trvalé parkovanie vozidlá, ktoré prepravuje osobu, ktorá je držiteľ preukazu ŤZP a ŤZP/S (ťažko zdravotne postihnutý a ťažko zdravotne postihnutý  so sprievodcom) a ktoré je vybavené príslušným označením.

     (3) Daň z verejného priestranstva sa neplatí za predajné zariadenia určené na poskytovanie služieb, ak sa na ich umiestnenie na verejnom priestranstve vydalo stavebné povolenie alebo kolaudačné rozhodnutie.

§ 4
Daňovník 

     Daň z verejného priestranstva platí právnická osoba a fyzická osoba, ktorá užíva verejné priestranstvo na účely uvedené v § 1.

§ 5 
Základ dane a sadzba dane

     (1) Základom dane z verejného priestranstva je výmera užívaného priestranstva v m².

     (2) Sadzba dane z verejného priestranstva je za každý aj začatý m2 a každý aj začatý deň
a)  umiestnenia  predajného  zariadenia  a  zariadenia  na  poskytovanie  služieb,  vrátane vonkajšieho  sedenia   
      l.   0,33 eura v centrálnej časti mesta,   
     2. 0,23 eura  v  mestských častiach Staré Mesto, okrem  územia  podľa predchádzajúceho bodu, Západ, Sever, Juh,  Jazero,  Sídlisko KVP, Dargovských hrdinov a Sídlisko Ťahanovce, 
     3.   0,10 eura na ostatnom území,                                          
b) umiestnenie skládky 
1.	0,66 eura  - stavebné a iné materiály, rôzne predmety  a zariadenia na dobu dlhšiu ako 24 hodín,
2.	0,33 eura - palivá na dobu dlhšiu ako 24 hodín,
3.	0,16 eura - výkopky a zeminy na dobu dlhšiu ako 24 hodín,
c) 0,16 eura za umiestnenie stavebného zariadenia (napr. pre účely výstavby, rekonštrukcie, inž. sieti a pod.),
d) 0,33 eura za umiestnenie kontajnera a usporiadanie kultúrnych a športových podujatí okrem   podujatí  uvedených v písm. e),
e)  0,66 eura za usporiadanie kultúrnych a športových podujatí  usporiadaných na Hlavnej ulici  a na Námestí Osloboditeľov a usporiadanie propagačných a prezentačných podujatí okrem podujatí uvedených v písm. f),
f)  1,66 eura za usporiadanie propagačných a prezentačných podujatí na Hlavnej ulici a Námestí Osloboditeľov,
g) 0,16 eura za užívanie verejného priestranstva na ostatné účely, neuvedené v predchádzajúcich ustanoveniach  (napr. prenosné informačné a propagačné zariadenia a pod.). 
h) 0,10 eura za umiestenie cirkusu, lunaparku a iných atrakcií, vrátane drobných zábavných a športových zariadení.

     (3) Sadzba dane z verejného priestranstva na trvalé parkovanie vozidla mimo stráženého parkoviska za každý aj začatý m2 a každý aj začatý deň je:
a) 0,27 eura v centrálnej časti mesta,
b) 0,12 eura na ostatnom území mesta.

________________________
1a)  Vypustená uznesením MZ č. 495/2008
1b)  Vypustená uznesením MZ č. 495/2008

§ 5a 
Zrušený uznesením MZ č. 736/2009

§ 6

     Správcom dane z verejného priestranstva je mesto Košice.

§ 7

     Užívať verejné priestranstvo možno len na základe povolenia na užívanie verejného priestranstva. Daňovník je povinný požiadať o povolenie na užívanie verejného priestranstva spravidla päť dní vopred.

§ 8 
Vznik a zánik daňovej povinnosti  

     (1) Daňová povinnosť vzniká začatím užívania verejného priestranstva a zaniká ukončením užívania verejného priestranstva.
(2)	Daňovník je povinný deň vzniku daňovej povinnosti písomne oznámiť správcovi dane na oznámení, ktoré tvorí prílohu č. 1 tohto nariadenia, najneskôr v deň vzniku daňovej povinnosti. 

(3) Ak daňová povinnosť zanikne a daňovník oznámi túto skutočnosť správcovi dane do 30 dní odo dňa zániku daňovej povinnosti, správca dane vráti pomernú časť dane za zostávajúce dni, za ktoré bola daň zaplatená. Nárok na vrátenie pomernej časti dane zaniká, ak daňovník v uvedenej lehote zánik daňovej povinnosti neoznámi.  

 § 9 
Splatnosť dane

     (1) Vyrubená daň z verejného priestranstva je splatná do 15 dní odo dňa nadobudnutia právoplatnosti platobného výmeru. Ak je daň vyššia ako 500 eur, správca dane určí v platobnom výmere zaplatenie dane najviac v štyroch splátkach, pričom prvá splátka je splatná do 15 dní odo dňa nadobudnutia právoplatnosti platobného výmeru.

     (2) Daň sa uhrádza:
   a) v hotovosti alebo bankovou platobnou kartou v pokladni Mesta Košice,
   b) v prevodným príkazom,
   c) poštovým poukazom.

     (3) Správca dane uvedie v platobnom výmere číslo účtu a variabilný symbol.

III. ČASŤ
ZÁVEREČNÉ USTANOVENIA

§ 10
Spoločné ustanovenie

     Veci neupravené týmto nariadením sa riadia osobitnými predpismi2).

§ 11
Zrušovacie ustanovenie

     Zrušuje sa Všeobecne záväzné nariadenia mesta Košice č. 63 o miestnom poplatku za užívanie verejného priestranstva schválené uznesením MZ č. 68/2003.

§ 12
Účinnosť
   
     Toto nariadenie nadobúda účinnosť 1. januára 2005.
    
     Zmeny a doplnky vykonané uznesením Mestského zastupiteľstva v Košiciach č. 634/2004 nadobudli účinnosť  1. januára 2005, uznesením Mestského zastupiteľstva v Košiciach č. 930/2005 nadobudli účinnosť 1. januára 2006, uznesením Mestského zastupiteľstva v Košiciach č. 1236/2006 nadobudli účinnosť 1. januára 2007, uznesením Mestského zastupiteľstva v Košiciach č. 365/2007 nadobudli účinnosť 1. januára 2008, uznesením Mestského zastupiteľstva v Košiciach č. 495/2008 nadobudli účinnosť 26. júla 2008 a uznesením Mestského zastupiteľstva v Košiciach č. 736/2009 nadobudli účinnosť 9. apríla 2009.  

                                                                                  Ing. František   K n a p í k 
                                                                                      primátor mesta Košice 

Zverejnené: 28. 4. 2009